## Pravilnik o kriterijima o pogodnosti dijelova pomorskog dobra za uzgoj riba i drugih morskih organizama

### NN 8/1999 (26.1.1999.), Pravilnik o kriterijima o pogodnosti dijelova pomorskog dobra za uzgoj riba i drugih morskih organizama

# MINISTARSTVO POLJOPRIVREDE I ŠUMARSTVA

Na temelju članka 43. stavka 2. Zakona o morskom ribarstvu ("Narodne
novine" br. 46/97 - pročišćeni tekst) ministar poljoprivrede i šumarstva
uz suglasnost ministra prostornog uređenja, graditeljstva i stanovanja
i ravnatelja Državne uprave za zaštitu prirode i okoliša donosi

## PRAVILNIK

### O KRITERIJIMA O POGODNOSTI DIJELOVA POMORSKOG DOBRA ZA UZGOJ RIBA I DRUGIH MORSKIH ORGANIZAMA

Članak 1.

Ovim se pravilnikom propisuju kriteriji o pogodnosti dijelova pomorskog
dobra za uzgoj riba i drugih morskih organizama (u tekstu koji slijedi:
uzgoj).

Članak 2.

Kriteriji propisani ovim pravilnikom imaju za cilj:

- osigurati usklađen razvitak uzgoja,

- uskladiti djelatnosti uzgoja s drugim korisnicima prostora,

- osigurati tijelima nadležnim za određivanje lokacija za uzgoj, uvjete
za provođenje postupka izbora najpovoljnijih područja s obzirom na njihov
prihvatni i nosivi kapacitet.

Članak 3.

U ovom pravilniku u uporabi su nazivni pojmovi s ovim značenjima:

*- uzgoj* - gospodarska djelatnost reprodukcije i uzgoja riba i
drugih morskih organizama pod nadzorom;

*- lokacija za uzgoj* - dio pomorskog dobra specifičnih topografskih,
hidroloških i ekoloških obilježja;

*- uzgoj školjkaša* - linijski plutajući niz s vertikalno položenim
uzgojnim napravama;

*- podupirajuća infrastruktura* - podrazumijeva niz gospodarskih
znanstvenih, tehničkih i administrativnih sastavnica od važnosti za operativni
uzgoj;

*- zaštićeni dijelovi prirode* - područja zaštićena na temelju
Zakona o zaštiti prirode i propisa na temelju njega;

*- eutrofno područje* - područje izrazito visoke produktivnosti;

*- oligotrofno područje* - područje niske produktivnosti;

*- mezotrofno područje* - područje umjerene produktivnosti.

Članak 4.

Na temelju analize prirodnih uvjeta i antropogenih aktivnosti isključuju
se područja za uzgoj na kojima prevladava:

- izraženo onečišćenje (urbani centri, lučka i industrijska središta)

- nezadovoljavajući higijenski uvjeti

- nepovoljna hidrodinamika

- eutrofna područja s rizicima cvatnje toksičnih fitoplanktona

- intenzivni pomorski promet

- posebno zaštićena područja

- mjere smanjenih gospodarskih aktivnosti (npr. vojna područja)

- intenzivne rekreacijske djelatnosti

- područja od veće gospodarske važnosti.

Članak 5.

Lokacija za uzgoj određuje se prostornim planovima na temelju sljedećih
grupa kriterija:

1. Biofizičke karakteristike:

- izloženost lokacije otvorenome moru

- dubina

- vjetar (brzina, smjer, trajanje)

- valovi (min. i max. amplitude)

- pridnena topografija (nagib, podmorske barijere - pragovi)

- struktura sedimenta

- suspendirane tvari (mutnoća)

- mogućnost smještaja objekata na kopnu (raspoloživost prostora)

- kakvoća mora

- količina mora u odnosu na uzgojnu biomasu

- trofički status (oligotrofno, eutrofno)

- obraštajne zajednice-fitobentos i zoobentos

- okolna autohtona ihtiofauna

- predatori (ribe, ptice, sisavci)

2. Potrebna infrastruktura i podupirajuća infrastruktura:

- pristupni putovi i komunikacije

- dostupnost električne struje

- proizvodnja hrane (za uzgoj)

- neškodljiva obrada uginulih organizama

- uređaji za recikliranje i odlaganje otpada

- sanitarna i veterinarska inspekcija

- savjetodavne službe

- zdravstvene i veterinarske ustanove

- servisi za održavanje i popravke.

Članak 6.

U skladu s kriterijima iz članka 5. ocjenu podobnosti lokacija za kavezni
uzgoj morskih riba treba obavljati prema tablici 1, a za školjkaše prema
tablici 2 koje su tiskane uz ovaj Pravilnik i čine njegov sastavni dio.
(Prilog 1. i Prilog 2.)

Članak 7.

Primjenom kriterija iz članka 5. i 6. proizlaze sljedeće mogućnosti
međuodnosa uzgoja i ostalih djelatnosti:

1) Područja određena za marikulturu. Svaka druga djelatnost koja bi
se razvijala ne smije biti štetna za uvjete uzgoja riba i školjaka.

2) Područja u kojima marikultura ima visoki prioritet ali se dozvoljavaju
i druge djelatnosti.

3) Područja u kojima se pod određenim uvjetima dozvoljavaju ograničeni
oblici marikulture i u kojima ona služi kao dopunski sadržaj drugim dominantnim
djelatnostima.

4) Područja koja nisu pogodna za marikulturu.

Članak 8.

(1) U cilju zaštite okoliša i uzgoja kao i zaštite uzgoja od samoonečišćenja
potrebno je poštovati standarde minimalnog razmaka u ekološki umjereno
osjetljivim područjima (zatvoreni uz obalni akvatorij koji obuhvaćaju uvale,
zaljeve i kanale), koji će biti određeni nakon utvrđivanja nultog stanja
glavnih obilježja ekosustava.

(2) U osjetljivim područjima u kojima je narušavanje ekološke ravnoteže
uslijed uzgojnih aktivnosti izvjesno potrebite su mjere reguliranja eksploatacije
kroz preventivne mehanizme ograničavanja obima proizvodnje, propisivanje
najveće dopuštene količine fosfora i dušika koji u uzgojnim aktivnostima
mogu dospjeti u more, odnosno obaveza rotacije mjesta na kojima se vrši
uzgoj bilo kroz vremenske intervale ili po proizvodnim ciklusima, te je
obavezno utvrđivanje nultog stanja glavnih obilježja ekosustava.

Članak 9.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/99-01/2
Urbroj: 525-01-99-2
Zagreb, 18. siječnja 1999.

Ministar
poljoprivrede i šumarstva **mr. Zlatko Dominiković,** v. r.

PRILOG 1.

Tablica 1.Ocjena pogodnosti lokacija za kaveski uzgoj s obzirom na prevladavajuća
obilježja lokacije

|  |  |  |  |
| --- | --- | --- | --- |
| **ČIMBENIK** | **DOBRO** | **SREDNJE** | **LOŠE** |
| IZLOŽENOST     OTVORENOM MORU | Djelomična | Zaštićeno | Otvoreno |
| VALOVI | 1-3 m | 1 m | >3 m |
| DUBINA | >30 m | 15-30 m | <15 m |
| STRUJANJA1 | 20-60 cm s-1 | 5-20 cm s-1 | <5 cm s-1 |
| ONEČIŠĆENJE2 | I | II | > II |
| TEMPERATURA (0C)     Max    Min | 22-24  12 | 24-27  10 | >27  <8 |
| SLANOST (%)    Srednja    Odstupanja | 25-35  <5 | 15-25  5-10 | <15  >10 |
| OTOPLJENI KISIK (%) | 100 | 70-100 | <70 |
| STRUKTURA DNA | Pijesak ili   šljunak | Miješano  hridinasto | Muljevito |
| TROFIČKI STATUS | Oligotrofno | Mezotrofno | Eutrofno |
| OBRAŠTAJ | Nizak | Umjeren | Visok |
| PREDATORI | Nema | Rijetki | Učestali |

1 Satni srednjak brzine strujanja u površinskom sloju do
5 m dubine

2 Prema uredbi o klasifikaciji voda ("Narodne novine",
broj 77/98)

PRILOG 2.

Tablica 2. Kategorizacija područja za uzgoj i skupljanje školjaka

|  |  |  |  |
| --- | --- | --- | --- |
| **OBALNA  PODRUJA** | **DOZVOLJE-  NI BROJ  FK/100 ml** | **ISKORIŠTAVANJE ŠKOLJAKA IZ** | |
| **UZGOJ** | **PRIRODNA  NASELJA** |
| **A** ZDRAVA | <300 | Dozvoljeno   (izravna prodaja) | Dozvoljeno      (izravna prodaja) |
| **B** NEZDRAVA | 300-6000 | Dozvoljeno nakon   pročišćavanja ili  preseljenja u  područje A | Dozvoljeno nakon  pročišćavanja ili  preseljenja u  područje A |
| **C** UVJETNA | 6000-60000 | Zabranjeno   (osim u iznimnim   slučajevima)\* | Dozvoljeno nakon  pročišćavanja  odnosno preseljenja  u područje A\*\* |
| ZABRANJENA | >60000 | Bezuvjetna zabrana | Bezuvjetna zabrana |

**\*** Ne podliježe zabrani u koliko će izvor onečišćenja biti uklonjen

**\*\*** Minimalno ostajanje u području A je dva mjeseca

Pravilnik, NN 8/1999-104
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)